การเสียชีวิตของจิระพงศ์ ธนะพัฒน์

| --- | --- |
ภาพระหว่างธิติสรรค์พยายามกดศีรษะจิระพงษ์
วันที่: 5 สิงหาคม 2564 (2564-08-05)
เวลา: ป. 13:18–13:24 น. (UTC+7)
ที่ตั้ง: สถานีตำรวจภูธรเมืองนครสวรรค์ จังหวัดนครสวรรค์ ประเทศไทย
พิกัด: 15°41′19″N 100°06′34″E﻿ / ﻿15.688614°N 100.109378°E﻿ / 15.688614; 100.109378
ประเภท: ฆาตกรรม, ฆาตกรรมโดยตำรวจ
ผู้เข้าร่วม: ธิติสรรค์ อุทธนผล รวิโรจน์ ดิษทอง ทรงยศ คล้ายนาค ธรณินทร์ มาศีวรรณา วิสุทธิ์ บุญเขียว ศุภากร นิ่มชื่น ปวีณ์กร คำมาเร็ว
เสียชีวิต: จิระพงศ์ ธนะพัฒน์
จำนวนถูกพิพากษาลงโทษ: ผู้ก่อเหตุทุกคนยกเว้นศุภากร นิ่มชื่น :ประมวลกฎหมายอาญา มาตรา 83, 157, 289(5), 309 วรรคสอง ศุภากร นิ่มชื่น: ประมวลกฎหมายอาญา มาตรา 157
 
โทษ: ผู้ก่อเหตุทุกคนยกเว้นศุภากร นิ่มชื่น :จำคุกตลอดชีวิต ศุภากร นิ่มชื่น: จำคุก 5 ปี 4 เดือน
 
เมื่อวันที่ 5 สิงหาคม พ.ศ. 2564 จิระพงศ์ ธนะพัฒน์ (29 ตุลาคม พ.ศ. 2539–5 สิงหาคม พ.ศ. 2564) ชายชาวไทยอายุ 24 ปี เสียชีวิตภายในสถานีตำรวจภูธรเมืองนครสวรรค์ จังหวัดนครสวรรค์ ประเทศไทย ระหว่างการสอบสวนกรณียาเสพติดโดยพันตำรวจเอก ธิติสรรค์ อุทธนผล (หรือรู้จักกันในนาม "ผู้กำกับโจ้") ผู้กำกับการสถานีตำรวจ โดยใช้ถุงพลาสติกหกใบคลุมศีรษะของเขาจนเกิดภาวะขาดอากาศหายใจแล้วไม่ตอบสนอง ในขณะที่เขาถูกใส่กุญแจมือและถูกมัดขา เจ้าหน้าที่ตำรวจอีกหกนาย คือ พันตำรวจตรี รวิโรจน์ ดิษทอง, ร้อยตำรวจโท ธรณินทร์ มาศีวรรณา, ร้อยตำรวจเอก ทรงยศ คล้ายนาค, ดาบตำรวจ วิสุทธิ์ บุญเขียว, ดาบตำรวจ ศุภากร นิ่มชื่น และสิบตำรวจตรี ปวีณ์กร คำมาเร็ว มีส่วนร่วมในเหตุการณ์ หลังจากนั้น เจ้าหน้าที่ตำรวจพยายามทำซีพีอาร์แต่ไม่เป็นผล จึงนำไปส่งโรงพยาบาลโดยเจ้าหน้าที่ตำรวจระบุต่อโรงพยาบาลว่า "วิ่งหนีตำรวจล้มลงหมดสติ" ในใบรับรองการตายจากโรงพยาบาลสวรรค์ประชารักษ์ของจิระพงศ์สันนิษฐานว่าเขาเสียชีวิตจาก "พิษจากสารแอมเฟตามีน"
จิระพงศ์ซึ่งเดินทางมาจากจังหวัดชัยนาทถูกเจ้าหน้าที่ตำรวจชุดเฉพาะกิจยาเสพติด (ชุด 05) สถานีตำรวจภูธรเมืองนครสวรรค์ จับกุมพร้อมกับแฟนสาวเมื่อวันที่ 4 สิงหาคม โดยเจ้าหน้าที่ตำรวจตรวจพบแอมเฟตามีน (ยาบ้า) และเมทแอมเฟตามีน (ยาไอซ์) จึงนำตัวมาสถานีตำรวจภูธรเมืองนครสวรรค์ มีการอ้างว่า เจ้าหน้าที่ตำรวจชุดจับกุมเรียกเงินสินบนจากจิระพงศ์และแฟนสาวจำนวนหนึ่งล้านบาท จนจิระพงศ์ยอมจ่าย แต่ธิติสรรค์กล่าวว่าจะเอาสองล้านบาท แต่หลังจากจับกุมธิติสรรค์ได้ เขากล่าว "ปฏิเสธ" และขอสาบานต่อพระเครื่องห้อยคอว่า เขาไม่เคยมีทุจริตเรื่องเงิน
เริ่มมีการวิพากษ์วิจารณ์ขึ้นในสังคมเมื่อวันที่ 22 สิงหาคม หลังจากพลตำรวจโท อภิชาติ ศิริสิทธิ์ ผู้บัญชาการตำรวจภูธรภาค 6 มีคำสั่งให้ธิติสรรค์ไปปฏิบัติราชการศูนย์ปฏิบัติการตำรวจภูธรภาค 6 อำเภอพรหมพิราม จังหวัดพิษณุโลก เพื่อไม่เป็นอุปสรรคต่อการตรวจสอบข้อเท็จจริงจากเหตุดังกล่าว จนเมื่อวันที่ 24 สิงหาคม ษิทรา เบี้ยบังเกิด ได้เปิดเผยวีดิทัศน์จากโทรทัศน์วงจรปิดของที่เกิดเหตุทางเฟซบุ๊ก แสดงให้เห็นถึงการฆาตกรรมจิระพงศ์โดยผู้กำกับ ธิติสรรค์ อุทธนผลด้วยการใช้ถุงพลาสติกคุมศีรษะจนขาดอากาศหายใจแล้วไม่ตอบสนอง วีดิทัศน์มีความยาวรวม 10 นาที ไม่นานนัก พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ ได้ออกคำสั่งให้ธิติสรรค์ อุทธนผล ผู้กำกับการสถานีตำรวจภูธรเมืองนครสวรรค์ และพวก ออกจากราชการไว้ก่อน และได้แถลงข่าวว่า "เป็นเรื่องน่าเสียใจที่ต้องมีผู้สูญเสีย และฝากเป็นอุทาหรณ์ให้เป็นตัวอย่าง นิ้วไหนไม่ดีก็ต้องตัดทิ้ง คนส่วนใหญ่จะได้เดินไปต่อ" โดยจะดำเนินการรวบรวมพยานและหลักฐาน
ต่อมา ศาลจังหวัดนครสวรรค์ได้อนุมัติหมายจับธิติสรรค์และพวกในข้อหาเป็นเจ้าพนักงานร่วมกันปฏิบัติหน้าที่ หรือละเว้นปฏิบัติหน้าที่โดยมิชอบ เพื่อก่อให้เกิดความเสียหายแก่ผู้หนึ่งผู้ใด, ร่วมกันตั้งแต่ห้าคนขึ้นไป ข่มขืนใจผู้อื่นให้กระทำการใด ไม่กระทำการใด หรือจำยอมต่อสิ่งใด, และร่วมกันฆ่าผู้อื่น ทรมานโดยกระทำทารุณโหดร้าย โดยศาลยกคำร้องปล่อยตัวชั่วคราว
หลังจากศาลพิพากษา ธิติสรรค์ได้กระทำอัตวินิบาตกรรมเมื่อวันที่ 7 มีนาคม พ.ศ. 2568